钦定古今图书集成/方舆汇编/职方典/第1182卷 > 《黄州准赦祭百神文》前人
## 钦定古今图书集成/方舆汇编/职方典/第1182卷 > 《黄州准赦祭百神文》前人

会昌二年，岁次壬戌，夏四月乙丑朔二十三日丁亥，
皇帝御宣政殿，百辟卿士稽首再拜，敢上《仁圣文武
至神大孝尊号》于皇帝。受册礼毕，回御丹凤楼，因大
赦天下，咸告天下：刺史宜祭境内神祗，有益于人者，
可抽常所上赋，以备供具。牧为刺史，实守黄州。夏六
月甲子朔十八日辛巳，伏准赦书，得祭诸神，因为文
称赞皇帝功德，用飨神云：“皇帝嗣帝，天饬天付。前壬
申年，造统人业。慈仁宽恩，圣明文武。”或曰：“咏《殛》，曰：我
父母，譬彼婴儿，岂不可怒？”或曰：“畋游，苑大林深。喈嘐
跳突，千毛万羽。豹裂鹏擒，其乐无伍。”皇帝曰：“不匪我，
不知我，岂假汝？未抚四夷，未考百度，天地宗庙，未陈，
簋簠如寐未寤，如痒未愈。斥退狗马”，未可以御。或曰
“酒饮顺气完神，酋乐工习，自祖自父，瑶簪绣裙，千万
侍女，酬以觥斝，助之歌舞，富贵四海，不乐何苦。”皇帝
曰：“不如闻四海蝗蔽田亩，或曰亢旱，或曰淫雨，稚老
孤寡，未尽得所。闻一有是，首不能举。”乃拔俊良，乃登
耇老，夕思朝议，依规约矩，详刑定法，深刻不取，标揭
典制，酌之中古，远师太宗，近法宪祖，怵栗思维，不治
是惧。四国既平，六职攸序。黍稷稻粱，呕哑俯偻。父父
子子，供养抚乳。万里齐俗，实皇帝力。繄眠而食，罔知
其故。皇帝乃曰：“予见郊庙严法物旓旗旐。五帝坐坛，
百神立坫。嵬嶷肸蚃，捧爵是醮。海外天内，戎狄蛮夷，
奇服异貌，伏于除外，欢喜叫噪。回御丹凤，太赦四海，
改元”会昌，减论有罪。绍功嗣德，搜剔幽昧，寒暑合节，
风轻雨碎，糓溢陈囷，畜繁腯大，东南西北，限岸壃纪，
无有畏惮，不识灾害。三事大夫邦伯诸侯曰：皇帝德，
古不能侔，讴歌谣咏，安得可称？百工庶人，亦有聚谋，
拜章口呼，愿上大号，神听天闻，欲扬弘休。帝曰：“无功，
不可虚受。”恳请不已，出涕叩头，帝不能止，曰“予惭羞。”
曰因大赦。惟新九州，不穷不诈，不饥不偷。有穷有饥，
实吏之尤，予实天吏，许之省修。约束教诫，纎悉丁宁，
品类细伟，各当源流。皇帝曰俞，股肱耳目，诚尔竭力。
寒暑风雨，宜神是酬。匪神之力，其谁能谋。凡尔守土，
各报尔望。剥烹羹胾，无爱羊牛。天下闻命，奔走承事。
牧实遭遇，亦忝。刺史斋斋惕栗，临谷将坠，视牲濯爵，
不委下吏，饬羞且洁，罔有不备，衣冠待晓，坐以假寐，
步及神宇，蹐足屏气，神实在前，敬恭跪起。《诗》不云乎：
“皇天上帝，伊谁云憎？”天憎罪人，天可指视，止殃其身，
岂可傍炽。刺史有罪，可病可死，其身未塞，可及妻子，
无作水旱，以及闾里。皇帝仁圣，神祗聪明，唱和符同，
相为表里。黄治虽远，黄俗虽鄙。皇帝视之，远近一致。
“洋洋在上，实提人纪。无负黄帝，自作羞愧。月维季夏，
日维辛巳，实神降止。神如有言，我答皇帝。寒暑风雨，
其期必至。瘥疠水旱，永永止弭。尔为官人，勉为尔治。”
牧敬再拜，汗流霑地。